 

**בבית הדין הצבאי לערעורים**

בפני:

**אל"ם מאיה גולדשמידט** **–** שופטת

בעניין:

**התובע הצבאי הראשי –** המבקש (ע"י ב"כ, סגן גל דבש)

**נ ג ד**

**ח/XXXXXXX רב"ט א' ע' –** המשיב (ע"י ב"כ, עו"ד רותם טובול)

בקשה להארכת מעצרו של המשיב. הבקשה התקבלה.

**ה ח ל ט ה**

1. מונחת בפניי בקשת התביעה הצבאית להארכת מעצרו של המשיב, רב"ט א' ע' ב-90 ימים החל מיום 19 במאי 2025 ועד ליום 17 באוגוסט 2025 או עד למתן הכרעת הדין בעניינו, לפי המוקדם מביניהם. הבקשה הוגשה בהתאם לסעיף 243ב לחוק השיפוט הצבאי, התשט"ו - 1955 וסעיף 62 לחוק סדר הדין הפלילי (סמכויות אכיפה - מעצרים), התשנ"ו - 1996. ההגנה הודיעה כי לא תתנגד לבקשה, והצדדים ביקשו כי הדיון ייערך שלא בנוכחותם.
2. המשיב נעצר ביום 14 ביולי 2024. כתב האישום שהוגש ביום 19 באוגוסט 2024 ייחס למשיב עבירות של סחר בצוותא בסמים מסוכנים, לפי סעיפים 13 ו-19א לפקודת הסמים המסוכנים [נוסח חדש], התשל"ג - 1973, בצירוף סעיף 29 לחוק העונשין, התשל"ז - 1977, שימוש והחזקה בסם מסוכן לפי סעיפים 7(א) ו-7(ג) סיפא לפקודת הסמים המסוכנים, הוצאת נשק מרשות הצבא, לפי סעיף 78 לחוק השיפוט הצבאי (שנמחק בשלב מאוחר יותר, בכתב האישום המתוקן) ועבירות בנשק (סחר), לפי סעיף 144(ב2) לחוק העונשין. נטען בכתב האישום, כי המשיב מכר לסוכן חשאי סמים מסוג MDMA וקטמין במשקל 37.4 גרם נטו בתמורה ל-8,000 ש"ח, החזיק בארבעה גרם של הסמים האמורים ואף השתמש בהם; וכן כי מכר לסוכן חשאי שני רימוני הלם תמורת 1,300 ש"ח. מעצרו של המשיב הוארך, על דעת הצדדים, עד תום ההליכים בעניינו.
3. נמסר כי בתיק התקיימו מספר דיונים מקדמיים ובהם הליך גישור ועתירה לגילוי ראיה חסויה. הצדדים הגיעו להסכמות חלקיות (שהובילו, כאמור, גם למחיקת אחד מפרטי האישום), אולם בחודש מארס 2025, בטרם הוצגו ההסכמות האמורות, ביקש המשיב להתיר את החלפת ייצוגו בתיק. בית הדין קמא נעתר לבקשה, ונקבעו בתיק ישיבות לשמיעת ראיות במהלך החודשים מאי ויוני 2025.
4. בנסיבות אלה, בשים לב לטיב העבירות המיוחסות למשיב בכתב האישום, לקיומן של עילות מעצר מובהקות בנסיבות העניין, לכך שבתיק נקבעו ישיבות לשמיעת ראיות במועד קרוב ולאור עמדת הצדדים כאמור, אני נעתרת לבקשת התביעה. מעצרו של המשיב יוארך עד ליום 17 באוגוסט 2025, או עד למתן הכרעת הדין בעניינו, לפי המועד המוקדם מביניהם.

ניתנה היום, ז' באייר התשפ"ה, 5 במאי 2025, בפומבי ובנוכחות המשיב.

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**אל"ם מאיה גולדשמידט**

**שופטת בית הדין הצבאי**

**ל ע ר ע ו ר י ם**

**חתימת המגיה: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ העתק נאמן למקור**

**סמ"ר מיקה אשרוב**

**תאריך: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ קצינת בית הדין**